राहुल गांधी अकेले व्यक्ति हैं, जो दमखम के साथ मोदी का मुकाबला कर रहे हैं: गहलोत
अशोक गहलोत के मुताबिक, ‘‘आज राहुल गांधी अकेले व्यक्ति हैं, जो दमखम के साथ नरेंद्र मोदी जी का मुकाबला कर रहे हैं और नरेंद्र मोदी जी को भी राहुल गांधी जी को टार्गेट करके ही अपना भाषण शुरू करना पड़ता है और उसका अंत करना पड़ता है।
नई दिल्ली: राजस्थान के मुख्यमंत्री अशोक गहलोत ने कांग्रेस कार्य समिति (CWC) की बैठक से पहले सोनिया गांधी और राहुल गांधी के नेतृत्व का समर्थन करते हुए रविवार को कहा कि राहुल गांधी अकेले व्यक्ति हैं, जो प्रधानमंत्री नरेंद्र मोदी का पूरे दमखम से मुकाबला कर कर रहे हैं। उन्होंने यह भी कहा कि सीडब्ल्यूसी की बैठक में चुनावी हार का ‘पोस्टमॉर्टम’ होगा और आगे की रणनीति तय की जाएगी।गहलोत ने यहां संवाददाताओं से कहा, ‘‘राजनीति में कई तरह की परिस्थिति बन जाती है, उससे घबराना नहीं चाहिए। हम लोगों ने लंबे समय से देखा है, उतार-चढ़ाव आते रहते हैं, यही भारतीय जनता पार्टी जो आज सत्ता में है, उसे कभी संसद में सिर्फ 2 सीट मिली थी। इसलिए चुनाव में हार-जीत होती रहती है, हम उनसे घबराते नहीं हैं।’’उनके मुताबिक, ‘‘आज राहुल गांधी अकेले व्यक्ति हैं, जो दमखम के साथ नरेंद्र मोदी जी का मुकाबला कर रहे हैं और नरेंद्र मोदी जी को भी राहुल गांधी जी को टार्गेट करके ही अपना भाषण शुरू करना पड़ता है और उसका अंत करना पड़ता है। आप समझ सकते हो कि इसका क्या मतलब है।’’सीडब्ल्यूसी की बैठक के बारे में गहलोत ने कहा, ‘‘सीडब्ल्यूसी की बैठक सोनिया जी ने समय से बुलाई है। वहां बैठकर हम चर्चा करेंगे हम लोग, पोस्टमॉर्टम भी होगा। आगे कैसे बढ़ना है, आगे नए सिरे से कैसे काम करना है इस बारे में बात करेंगे। जहां कमी है, उसे दूर करेंगे।’’(इनपुट- एजेंसी)